ಅಯ್ಯೋ ಪಾಪ: ಅಮೇರಿಕಾದಲ್ಲಿ ಕೊರೊನಾಗೆ ಬಲಿಯಾದ ಶ್ವಾನ.! ಇವರಿಂದ ಪ್ರಕಟಿಸಲಾಗಿದೆ News Alert ವಾಷಿಂಗ್ಟನ್: ಮಹಾಮಾರಿ ಕೊರೊನಾ ವೈರಸ್ ಗೆ ವಿಶ್ವದಾದ್ಯಂತ ಲಕ್ಷಾಂತರ ಮಂದಿ ಬಲಿಯಾಗಿದ್ದಾರೆ, ಬಲಿಯಾಗುತ್ತಿದ್ದಾರೆ. ಈ ನಡುವೆ ಒಂದು ಶ್ವಾನ ಕೂಡ ಕೊರೊನಾ ವೈರಸ್ ನಿಂದಾಗಿ ಜೀವ ಕಳೆದುಕೊಂಡಿದೆ. ಹೌದು, ಯುನೈಟೆಡ್ ಸ್ಟೇಟ್ಸ್ ಆಫ್ ಅಮೇರಿಕಾದಲ್ಲಿ ಏಳು ವರ್ಷದ ಜರ್ಮನ್ ಶೆಫರ್ಡ್ ಶ್ವಾನ ಕೋವಿಡ್19 ನಿಂದ ಉಸಿರು ಚೆಲ್ಲಿದೆ. ಏಪ್ರಿಲ್ ನಲ್ಲಿ ತನ್ನ ಒಡೆಯ ರಾಬರ್ಟ್ ಮಹೋನೇಗೆ ಕೋವಿಡ್19 ಪಾಸಿಟಿವ್ ದೃಢಪಟ್ಟ ಬೆನ್ನಲ್ಲೇ, ಬಡ್ಡಿ ಎಂಬ ಹೆಸರಿನ ಶ್ವಾನಕ್ಕೂ ಕೊರೊನಾ ವೈರಸ್ ಸೋಂಕು ತಗುಲಿತ್ತು. ಉಸಿರಾಟದ ಸಮಸ್ಯೆಯಿಂದಲೇ ಬಡ್ಡಿ ಸಾವನ್ನಪ್ಪಿದೆ ಎಂದು ನ್ಯಾಷನಲ್ ಜಿಯೋಗ್ರಾಫಿಕ್ ಮ್ಯಾಗಝೀನ್ ವರದಿ ಮಾಡಿದೆ. ಜುಲೈ 11 ರ ಬಳಿಕ ಬಡ್ಡಿ ರಕ್ತ ಮಿಶ್ರಿತ ವಾಂತಿ, ರಕ್ತ ಸಹಿತ ಮೂರ್ತ ವಿಸರ್ಜನೆ ಮಾಡಲು ಆರಂಭಿಸಿತ್ತು. ಬಳಿಕ ಓಡಾಡದೆ ಆಯಾಸವಾಗಿದ್ದ ಬಡ್ಡಿ ಮೃತಪಟ್ಟಿತು ಎಂದು ರಾಬರ್ಟ್ ಹೇಳಿದ್ದಾರೆ. ಅದಾಗಲೇ ಲಿಮ್ಫೋಮಾದಿಂದ ಬಳಲುತ್ತಿದ್ದ ಬಡ್ಡಿಗೆ ಕೊರೊನಾ ವೈರಸ್ ಸೋಂಕು ಮತ್ತಷ್ಟು ಹೈರಾಣಾಗಿಸಿತ್ತು ಎಂದು ವೆಟರ್ನರಿ ವೈದ್ಯರು ಹೇಳಿದ್ದಾರೆ. ನ್ಯಾಷನಲ್ ಜಿಯೋಗ್ರಾಫಿಕ್ ಪ್ರಕಾರ, ಇಲ್ಲಿಯವರೆಗೂ ಯು.ಎಸ್.ಎ ನಲ್ಲಿ 12 ಶ್ವಾನಗಳು, 10 ಬೆಕ್ಕುಗಳಿಗೆ ಕೋವಿಡ್19 ಪಾಸಿಟಿವ್ ಕಂಡುಬಂದಿದೆ.